ນັກການທູດມາເລເຊຍ ຢືນຢັນວ່າ ເຂື່ອນດອນສະໂຮງ ຈະ​ສົ່ງ​ຜົນ​ດີ ​ຕໍ່​ເສດຖະກິດ​ໃນ​ລາວ
ລັດຖະບານລາວ ຍັງຈະມີລາຍຮັບ ຈາກການສົ່ງອອກ ພະລັງງານໄຟຟ້າ ທີ່ຜະລິດຈາກ ເຂື່ອນດອນສະໂຮງ ໃນມູນຄ່າສະເລ່ຍເຖິງ 40 ລ້ານດອນລາຕໍ່ປີ.
ນັກການທູດມາເລເຊຍຢືນຢັນວ່າ ໂຄງການເຂື່ອນດອນສະໂຮງ ຈະສົ່ງຜົນດີຕໍ່ເສດຖະກິດໃນລາວ ທັງຍັງຈະບໍ່ສົ່ງຜົນກະທົບຕໍ່ ການສັນຈອນ ໄປ-ມາຂອງປາ ໃນແນວແມ່ນ້ຳຂອງອີກດ້ວຍ ທ່ານ Dato Than Tai Hing ເອກອັກຄະລັດຖະທູດມາເລເຊຍ ປະຈຳນະຄອນຫລວງ ວຽງຈັນ ຢືນຢັນວ່າ ໂຄງການກໍ່ສ້າງເຂື່ອນດອນສະໂຮງ ທີ່ລົງທຶນໂດຍບໍລິສັດ Mega First Corporation Berhad ຈາກປະເທດມາເລເຊຍນັ້ນ ຈະສົ່ງຜົນດີຕໍ່ການພັດທະນາ ທາງ ເສດຖະກິດໃນລາວ ເນື່ອງຈາກວ່າ ເຂື່ອນຈະສາມາດຕອບສະໜອງ ພະລັງງານໄຟຟ້າ ໃຫ້ແກ່ພາກການຜະລິດສິນຄ້າ ແລະ ຄົວເຮືອນໃນເຂດພາກໃຕ້ຂອງລາວໄດ້ ຢ່າງພຽງພໍ ກັບຄວາມຕ້ອງການ ຍິ່ງໄປກວ່ານັ້ນ ບໍລິສັດ Mega First ຍັງໄດ້ທຳການສຶກສາສຳຫລວດ ເພື່ອປ້ອງກັນ ຜົນກະທົບ ຕໍ່ສະພາບແວດລ້ອມທຳມະຊາດ ແລະ ສັງຄົມຢ່າງໄດ້ມາດຕະຖານສາກົນ ອີກດ້ວຍ ຈຶ່ງເຊື່ອວ່າ ໂຄງການເຂື່ອນດອນສະໂຮງ ຈະບໍ່ສ້າງບັນຫາຜົນກະທົບ ຕໍ່ສະພາບ ແວດລ້ອມທຳມະຊາດ ແລະສັງຄົມໃນເຂດຕອນລຸ່ມຂອງແມ່ນ້ຳຂອງ ຢ່າງແນ່ນອນ ດັ່ງທີ່ ທ່ານ Dato Than Tai Hing ໄດ້ຢືນຢັນວ່າ: ຊຶ່ງກໍສອດຄ້ອງກັບການຢືນຢັນຂອງທ່ານ Peter Hawkins ຜູ້ຊ່ຽວຊານດ້ານສະພາບແວດລ້ອມທຳມະຊາດຂອງບໍລິສັດ Mega First ທີ່ໃຫ້ການຢືນຢັນວ່າໂຄງການເຂື່ອນດອນສະໂຮງ ຈະບໍ່ສົ່ງຜົນກະທົບຕໍ່ການສັນຈອນຂອງປາທີ່ເດີນທາງ ໄປ-ມາ ໃນເຂດລະຫວ່າງລາວກັບໄທ ກຳປູເຈຍ ແລະ ຫວຽດນາມ ຢ່າງແນ່ນອນ ໂດຍເຖິງແມ່ນວ່າ ຕົວເຂື່ອນຈະຖືກສ້າງຢູ່ເທິງຮູສະໂຮງ ທີ່ເປັນ ເສັ້ນທາງສັນຈອນ ຂອງປາ ແລະສັດນ້ຳໃນແມ່ນ້ຳຂອງ ລະຫວ່າງ ລາວ ໄທ ກຳປູເຈຍ ແລະ ຫວຽດນາມດັ່ງກ່າວກໍຕາມ ຫາກແຕ່ ຈາກການສຶກສາວິໄຈໃນພາກສະໜາມ ດ້ວຍການສຳພາດຊາວ ປະມົງ ໃນພື້ນທີ່ ແລະການສັງເກດພຶດຕິກຳ ຂອງປາທີ່ສັນຈອນໄປ-ມາ ໃນເຂດສີ່ພັນດອນ- ຄອນພະເພັງ ນັບແຕ່ປີ 2009 ເປັນຕົ້ນມານັ້ນ ກໍພົບວ່າ ຮູສະໂຮງບໍ່ແມ່ນເສັ້ນທາງດຽວ ທີ່ປາໃຊ້ໃນການສັນຈອນ ຫາກແຕ່ຍັງມີຮູຊ້າງເຜືອກ ແລະ ຮູສະດຳ ທີ່ມີຄວາມສຳຄັນ ເຊັ່ນດຽວກັນ ດັ່ງທີ່ທ່ານວີລະພົນ ວີລະວົງ ລັດຖະມົນຕີຊ່ວຍວ່າການ ກະຊວງພະລັງງານ ແລະບໍ່ແຮ່ ໄດ້ໃຫ້ການຢືນຢັນໃນກໍລະນີດຽວກັນນີ້ວ່າ: ທາງດ້ານທ່ານສົມຈິດ ອິນທະມິດ ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນໄດ້ໃຫ້ການຢືນຢັນວ່າ ໂຄງການເຂື່ອນດອນສະໂຮງ ຈະປະກອບສ່ວນ ຢ່າງ ສຳຄັນເຂົ້າໃນການລົບລ້າງບັນຫາ ຄວາມຍາກຈົນຂອງປະຊາຊົນລາວ ເພາະວ່າບໍ່ພຽງ ແຕ່ຈະເຮັດໃຫ້ມີພະລັງງານໄຟຟ້າ ສຳຫລັບ ການຊົມໃຊ້ພາຍໃນລາວ ເພີ້ມຂຶ້ນເທົ່ານັ້ນ ແຕ່ລັດຖະບານລາວ ຍັງຈະມີລາຍຮັບຈາກການສົ່ງອອກພະລັງງານໄຟຟ້າ ທີ່ຜະລິດຈາກ ເຂື່ອນດອນສະໂຮງ ໃນມູນຄ່າສະເລ່ຍເຖິງ 40 ລ້ານດອນລາຕໍ່ປີ ຫຼືຖ້າຫາກຄິດໄລ່ ໃນ ຕະຫລອດລະຍະ ສຳປະທານ 25 ປີ ກໍຈະເຮັດໃຫ້ລັດຖະບານລາວໄດ້ຮັບຜົນປະໂຫຍດ ຄິດເປັນມູນຄ່າ ລວມເຖິງ 1,000 ລ້ານດອນລາ ທີ່ຈະນຳໄປໃຊ້ໃນໂຄງການພັດທະນາ ຕ່າງໆ ທີ່ມີເປົ້າໝາຍ ເພື່ອການລົບລ້າງບັນຫາຄວາມຍາກຈົນຂອງປະຊາຊົນລາວ ໃນ ເຂດຊົນບົດ ເປັນສຳຄັນນັ້ນເອງ ກ່ອນໜ້ານີ້ ທາງການລາວກໍໄດ້ຈັດກອງປະຊຸມເປີດກວ້າງ ເພື່ອເຜີຍແຜ່ຂໍ້ມູນ-ຂ່າວສານ ດ້ານເທັກນິກຂອງໂຄງການເຂື່ອນດອນສະໂຮງ ທີ່ເມືອງປາກເຊ ແຂວງຈຳປາສັກ ໂດຍມີ ຄະນະທູຕານຸທູດຕ່າງປະເທດ ຜູ້ຕາງໜ້າຂອງສະຫະພາບຢູໂຣບ ຜູ້ແທນອົງການແມ່ຂອງ ສາກົນ ທີ່ບໍ່ຂຶ້ນກັບລັດຖະບານ ແລະຜູ້ຕາງໜ້າຂອງສະຫະລັດອາເມຣິກາ ໄດ້ເຂົ້າຮ່ວມ ໃນກອງປະຊຸມດ້ວຍ ໂດຍເນື້ອໃນສຳຄັນທີ່ຜູ້ຕາງໜ້າຂອງລັດຖະບານລາວ ແລະກຸ່ມລົງທຶນໃນໂຄງການ ໄດ້ ນຳສະເໜີຕໍ່ກອງປະຊຸມ ກໍຄືການຢືນຢັນເຖິງມາດຕະຖານສາກົນ ຂອງການສຶກສາ ຢ່າງ ລະອຽດ ທີ່ກ່ຽວກັບວິສະວະກຳ ຄວາມເປັນໄປໄດ້ຂອງໂຄງການ ຜົນກະທົບຕໍ່ສິ່ງແວດລ້ອມ ທຳມະຊາດ ແລະ ສັງຄົມ ຜົນກະທົບສະສົມ ແລະ ການອອກແບບກໍ່ສ້າງ ເພື່ອປ້ອງກັນ ຜົນກະທົບເຫຼົ່ານັ້ນ ອັນຖືເປັນສ່ວນໜຶ່ງຂອງການປຶກສາຫາລືຮ່ວມກັບຄະນະຜູ້ຕາງໜ້າ ຈາກໄທ ກຳປູເຈຍ ແລະຫວຽດນາມ ທີ່ເປັນສະມາຊິກ ຂອງຄະນະກຳມາທິການແມ່ນ້ຳຂອງ (MRC) ຮ່ວມກັບ ສປປ ລາວດ້ວຍນັ້ນເອງ